PTT เผยแหล่งก๊าซยาดานาเลื่อนหยุดซ่อมบำรุงหลังเกิดเหตุขัดข้อง
PTT เผยแหล่งก๊าซยาดานาเลื่อนหยุดซ่อมบำรุงหลังเกิดเหตุขัดข้อง
25 ก.พ. 2559

นายวุฒิกร สติฐิต ผู้ช่วยกรรมการผู้จัดการใหญ่จัดหาและตลาดก๊าซธรรมชาติ หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า ปตท. ได้เปิด “ศูนย์ติดตามสถานการณ์ผู้ผลิตแหล่งยาดานาหยุดซ่อมบำรุง ปี 2559″ ในวันนี้ เพื่อติดตามความพร้อมและความก้าวหน้าในการดำเนินงานของผู้ผลิตเพื่อบริหารให้เป็นไปตามแผน ซึ่งล่าสุดได้รับรายงานจากผู้ผลิต ณ แหล่งก๊าซฯยาดานา ในเมียนมาร์ว่า เกิดปัญหาที่เครนยกแท่นผลิต ส่งผลให้แผนการดำเนินงานอาจล่าช้าจากเดิม
โดยจากการประสานงาน ขณะนี้ผู้ผลิตกำลังดำเนินการแก้ไขปัญหาของสายสลิงที่ใช้ยกแท่นผลิต ทำให้จำเป็นต้องเลื่อนกำหนดการหยุดจ่ายก๊าซฯ ออกไป ซึ่ง ปตท. ได้รายงานสถานการณ์ไปยัง กระทรวงพลังงาน คณะกรรมการกำกับกิจการพลังงาน (กกพ.) และการไฟฟ้าฝ่ายผลิตแห่งประเทศไทย (กฟผ.) แล้ว และเตรียมปรับแผนการดำเนินงาน รวมถึงการจัดเตรียมเชื้อเพลิงให้กับกฟผ. จนกว่าการดำเนินงานจะแล้วเสร็จ พร้อมทั้งประสานไปยังลูกค้าทุกกลุ่มเพื่อร่วมปรับแผนการดำเนินงานต่อไป
อนึ่ง ตามแผนผู้ผลิตก๊าซธรรมชาติจากแหล่งยาดานาจะหยุดจ่ายก๊าซธรรมชาติจากแหล่งผลิต เพื่อซ่อมบำรุงระหว่างวันที่ 25-28 ก.พ.นี้ ส่งผลให้ก๊าซฯที่ส่งมาจากประเทศสหภาพเมียนมาร์ หายไปจากระบบวันละประมาณ 1,100 ล้านลูกบาศก์ฟุต กระทบต่อผู้ใช้ก๊าซฯทั้งภาคการผลิตไฟฟ้า ภาคขนส่ง (NGV) และภาคอุตสาหกรรม ทำให้หน่วยงานที่เกี่ยวข้องร่วมกันบริหารจัดการให้เกิดผลกระทบต่อภาพรวมของประเทศน้อยที่สุด